**ÍGY SZÜLETIK EGY VALÓDI LUXUSAUTÓ**

**A világ vezető környezetbarát luxusautógyártója, a Lexus Japánban, Aichi prefektúrában működő Motomachi üzeme a világ egyik legmodernebb autógyára, ahol a ma létező csúcstechnológiát a kézműves tradíciókkal ötvözik. Ennek a hipermodern, mégis ősi hagyományokra alapozó autógyárnak a kulisszatitkaiba enged most bepillantást a japán luxusautógyártó.**

A kézműves mestermunka ősidőkre visszatekintő hagyomány Japánban, ahol generációk adják át egymásnak tökéletesre csiszolt tudásukat, hogy nagy szakértelemmel megmunkált, gyönyörű tárgyakat alkossanak. A futurisztikus formavilágú, a prémium kidolgozottság legmagasabb szintjét képviselő környezetbarát öntöltő hibrid elektromos autóíról ismert Lexus Japánban, Aichi prefektúrában működő Motomachi üzemében az LC luxuskupét Takumi kézműves mesterek és magasan képzett munkatársaik készítik, akik tudásuk legjavát teszik hozzá a gyártási folyamat minden lépéséhez. Az ősi, hagyományos kézművességet innovatív technológiákkal ötvöző Motomachi üzem ma a világ egyik legfejlettebb autógyára. Nem meglepő, hogy a képzett mérnökök és specialisták ebben a gyárban alkották még a kézi munkával épített, ikonikus LFA szupersportkocsit. Most ugyanezek a mesteremberek az LC gyártásánál használják fel az LFA-val megszerzett tudásukat és készségeiket (például a karbon kompozit alkatrészek fejlesztését vagy a kézi összeszerelés szakértelmét), ugyanazt a minőségi színvonalat és gondos figyelmet biztosítva.

A nyolc Takumi mester és munkatársaik az LC gyártási folyamatának egy-egy adott szakaszára specializálódtak – a karosszéria elkészítésétől kezdve egészen a kész autó teszteléséig. A csapat minden tagja odaadással és a legnagyobb precizitással dolgozik. A márka filozófiájának középpontjában az áll, hogy az emberi érintés, a szellem és a lélek az, ami által „érzés” kerül minden egyes Lexusba. Ezért a Motomachi gyárat úgy tervezték, hogy a valaha készített legnagyszerűbb szerkezetet: az emberi testet szolgálja. A csapat által használt legmodernebb technológiájú gépeket úgy tervezték, hogy általuk a mesterségbeli tudás legmagasabb fokát érhessék el. Ezek között találunk olyan tableteket is, amelyeken ellenőrző lista fut, s ennek használatával a legapróbb gyártási hibák is észrevehetők, illetve a folyamatban egyetlen részlet fölött sem lehet átsiklani. A karosszéria építésénél és a hegesztésnél például (amelyek a LC gyártásának első lépései közé tartoznak) egy vezető szakember éles szemmel és kifinomult tapintásával is értékeli a munka pontosságát. Ezt a rendkívüli odafigyelést kívánó tevékenységet, amelynek során több mint 800 pontot ellenőriznek, elektronikus érzékelők is segítik, hitelesítve minden egyes hegesztési pont és varrat erősségét. A Lexus gyárában a legkényesebb feladatok végrehajtása a kézműves szaktudás és a technológia harmonikus együttműködésén alapul. Mivel a gépek csak olyan gyártási hibák észlelésére képesek, amiket már “megtanítottak” nekik, a mester tapasztalata mindig magasabb szintű, hiszen megvan a tudása ahhoz, hogy az olyan apró eltéréseket is észrevegye, amelyeket addig talán még senki sem.

A megvilágítás is fontos tényező a lehető legjobb minőségű termék gyártásához, és szintén hozzájárul, hogy a Motomachi szakemberei a legkisebb hibát is felfedezhessék. A kifejezetten ide tervezett és készített szerelőszalagot a padlótól a mennyezetig tiszta fehér fény ragyogja be, kifogástalan, tökéletesen megszervezett munkakörnyezetet biztosítva, amelyben a csapat tagjai teljes odafigyeléssel dolgozhatnak. A fényesen megvilágított üzemben mindennek megvan a pontos helye, így ha egy alkatrész esetleg nem a megfelelő helyre kerülne, az azonnal feltűnne.

Az összeszerelési folyamat végén az LC egy futurisztikus, fénnyel teli üvegfülkébe kerül, ahol a két legképzettebb szakember végzi el a 700 ellenőrzési pontból álló részletes átvizsgálást. Az üvegfülkében speciálisan elhelyezett LED-ek világítanak, amelyeket számtalan próba és ellenőrzés után 30 cm-es távolságra szereltek egymástól, mivel a tesztek azt mutatták, hogy ez az elrendezés segíti legjobban az emberi szemet az esetleges hibák felfedezésében. Az ideális rendben elhelyezett LED fényforrások ragyogó fénye alatt a szakemberek olyan részleteket is alaposan meg tudnak vizsgálni, amelyeket a vásárló észre sem vesz: például a külső és belső felületek pontos megmunkálását, a szín egyenletességét és az alkatrészek működését. A mesterek minden érzéküket felhasználják, hogy teljes körűen értékeljenek minden egyes járművet.

Az ultramodern gépek és az optimális fény használatán kívül az üvegfülkén belüli zajcsökkentés is hozzájárul, hogy a csapat tagjai elvégezhessék a legalaposabb vizsgálatokat, amelyek ahhoz szükségesek, hogy tökéletes autót adhassanak át. A fülke vastag üvegfalai között teljes a csend, a mesterek hallása kiélesedik, s így tökéletesen ellenőrizhetik az alkatrészek finom működését, például az ajtók és ablakok nyílását és csukódását. Ebben a tökéletesen csendes környezetben, amelyben még egy gombostű leesése is hallható lenne, a szakmai tudás kifogástalanul érvényesülhet.

Az utolsó lépés, mielőtt egy Lexus a vásárlóhoz kerül, a vezetési teszt, amelyet egy erre a célra épített pályán, egy erre kiképzett szakember végez. Itt újra testet ölt a márka hitvallása, ami szerint azokra a részletekre kell koncentrálni, amelyeket csak az ember – a valaha teremtett legjobb szerkezet – képes észlelni. A Lexus bízik a mesterek kifinomult érzékelésében, akik a jármű visszajelzéseit a kormánykeréken keresztül szerzik, így győződve meg arról, hogy minden tökéletesen működik. Így biztosítja a mesteri szaktudás, a kifinomult érzékelés, valamint a csúcstechnológia és a klasszikus munkakörnyezet tökéletes együttese a valaha épített egyik legjobb autó, a Lexus által nyújtott lenyűgöző élményt.

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: [zsombor.varga@toyota-ce.com](mailto:zsombor.varga@toyota-ce.com)